Tartu Noorte Töömalev

Tartu Noorte Töömalev on 1995. aastal üleriigilisest Eesti Õpilasmalevast välja kasvanud sündmus. Malevat korraldab alates 2018. aastast Tartu Noorsootöö Keskus ja rahastab Tartu linn. Malev pakub Tartu noortele vanuses 13–19 suvist töölaagrit ja selle eesmärk on anda noortele võimalus enda suvevaheaega veeta arendavalt.  

Malev on võimalus saada esimene töökogemus toetatud ja turvalises keskkonnas. Töötamine toimub rühmades ning noored saavad seeläbi kogemuse meeskonnatöös. Lisaks sellele arenevad malevas ka sotsiaalsed oskused, sest peale tööd toimuvad rühmajuhi eestvedamisel ühistegevused, mis loovad rühmas ühtsust ja kokkukuuluvustunnet.  

Malevlaste peamisteks tööülesanneteks on olnud heakorratööd, abitööd teeninduses, talus, ürituskorralduses ning aia- ja põllusaaduste korjamine. Töökohtadeks on riigimuuseumid, kohalikud omavalitsused, mittetulundusühendused, äriühingud, FIEd ja äriettevõtted. 

Malevasuvi hõlmab lisaks malevarühmas osalemisele maleva avamist avapauguga juunis ja Tartumaa maakondlikku kokkutulekut augustis. Lisaks avaneb piirkondliku kokkutuleku võitjatel võimalus sõita Tartut esindama üleriiklikule Eesti Õpilasmalevate kokkutulekule.

Ajalugu 
Tartu linna noorsooteenistus leidis 1990. aastate teisel poolel, et suvel oleks vaja noortele tegevust pakkuda. See idee leidis heakskiidu nii noorte kui ka vanemate poolt, kuna töö- ja puhkelaagrite hõng oli veel Nõukogude ajast üleval ja malevausk polnud hääbunud. Niisiis otsustati maleva traditsioon taaselustada. Koostöös lastekaitse teenistusega alustati esialgu maleva korraldamist vaid vähekindlustatud perede lastele. Tööd tehti linna kasuks ja linn maksis ise noortele palka. Esialgu koosnes malev vaid linnasisestest rühmadest. Aastatel 1997–2003 oli tegemist töö- ja puhkelaagriga, 2004. aastal nimetati see ümber malevaks, millele erinevad korraldajad lisasid eesliite ise, näiteks suvemalev või töömalev. MTÜ Hälly pani 2004. aastal projekti raames malevale nimeks Tartu Noorte Töömalev, mis on ka tänaseni selle nimeks jäänud. Enne 2015. aastat korraldasid Tartus malevat näiteks MTÜ Hälly, MTÜ Öökull, Lille Maja, G4S Eesti (varem Falck Eesti AS), Tähe Noorteklubi ja Anne Noortekeskus. Erinevad organisatsioonid ja noortekeskused korraldasid suvel töömalevaid vanusele 7–26 eluaastat. 2015. aastal pärandas MTÜ Hälly selle nime edasi Anne Noortekeskusele.

Samal aastal otsustas Tartu linn, et malevaid peaks korraldama üks kindel asutus või organisatsioon. Niisiis suunati kogu malevakorraldus Anne noortekeskusele. Tartu noorte töömalevas tegutses kuni 2018. aastani kolmest liikmest koosnev staap, kelle vahel olid erineva valdkonna ülesanded ära jaotatud. 2015–2016 oli maleva üldkoordinaator Ave Kongo ning 2017. aastal võttis teatepulga üle Kristel Kolberg. Lisaks abistasid Kristelit veel koordinaatorid Talvike Mändla ja Vladislav Albrant, kes koos moodustasid Tartu noorte töömaleva staabi. Alates 2018. aasta sügisest koordineerib Tartu Noorte Töömalevat Anne noortekeskuse tiim ning maleva korraldust juhib maleva koordinaator. Tartu Noorte Töömaleva koordinaator tegutseb aastaringselt.

Struktuur 
Alates 2018. aasta sügisest koordineerib Tartu Noorte Töömalevat Anne Noortekeskus. Tartu noorte töömaleva koordinaator tegutseb aastaringselt. 

Tartu noorte töömalevas tegutsevaid malevlasi esindab noortest koosnev aktiiv, kelle peamine ülesanne on malevlasi ja rühmajuhte esindada erinevatel kohtumistel ja üritustel ning samas hoida malevaelu aastaringselt tegevuses. Aktiiv tegeleb sotsiaalmeedias maleva turundamisega, korraldab avapauku, kokkutulekut, kevadmalevat jpm. Sinna kuuluvad aktiivsed malevlased ja rühmajuhid, kes soovivad maleva arengusse oma panuse anda. 

Malevasse kandideerides täidavad noored ära ankeedi, mis hõlmab muuhulgas nime, vanust, haridusega seonduvat infot, eelnevat töökogemust ja muid andmeid. Rühmadesse pääsemine käib loosi teel ning malevasse saamise võimalus on kõigil kandideerijatel. Curriculum vitae või motivatsioonikirja koostamist ning töövestlust noortelt ei oodata. Neid teemasid arutatakse maleva toimumise ajal erinevatel koolitustel ja töötubades.

Tartu Noorte Töömalevas saavad osaleda Tartu linna noored vanuses 13–19-aastat. Põhikooli õpilastele (13–14-aastased) toimuvad reeglina linnasisesed malevad ja põhikooli lõpetanutele (15–19-aastased) toimuvad nii linnasisesed kui ka linnavälised malevad.

Tööpäevad kestavad sõltuvalt vanusest ja tööandja võimalustest 4–8 tundi tööpäevas. Maleva rühmad kestavad olenevalt rühmast 7–21 päeva.

Välislingid